Lääne-Viru veoautokrossi meistrivõistluste üldjuhend
Lääne-Virumaa meistrivõistlused autokrossis veoautodele ja veobagidele
2007

1. Võistluse koht, aeg, ajakava
1.1.	Meistrivõistlused toimuvad mitme-etapilise sarivõistlusena koos Eesti veoautokrossi etappidega, mis sõidetakse Lääne-Virumaal asuvatel radadel. Arvesse lähevad kõik toimunud etapid.
1.2.	Etappide toimumisajad: 1. etapp 17. veebruaril Tamsalus; 2. etapp 27. mail Tapal; 3. etapp 14. juulil Tamsalus; 4. etapp 4. augustil Kehalas. Veobagidel algab sari alates 2. etapist.
1.3.	Võimalikud muudatused EMV kalendris toovad kaasa ka muudatused Lääne-Viru MV kalenderplaanis.

2. Võistluste organiseerimine ja juhtimine
2.1 Võistlused korraldab VASK Plekikiisu koostöös EAL-i veoautokomitee ja Lääne-Viru Maavalitsusega.
2.2. Võistlused viiakse läbi vastavuses EAL Võistlusmäärustega autokrossis, kehtivate tehniliste tingimustega, Eesti MV Üldjuhendiga ja antud EMV etapi juhendiga.
2.3. Punktitabelit peab ja tulemusi arvestab Aivar Ojaperv (tel 51 936 498).

3. Võistlusklassid
3.1. Veoautod GAZ-51/52
3.2. Veoautod GAZ-53
3.3. Veobagid GAZ-51 ja veobagid GAZ 53 (ühises arvestuses)

4.Osavõtjad, osavõtumaks, registreerimine
4.1. Osavõtjad peavad esitama kehtiva EAL sõitjalitsentsi, auto tehnilise kaardi, EAL registreerijalitsentsi.
4.2. Osa saavad võtta Lääne-Virumaal või Järvamaal alaliselt elavad sportlased.
4.3. Osavõtumaksu ei ole. Registreerimine Lääne-Viru meistrivõistlustele toimub automaatselt koos registreerimisega EMV etapile.

5. Võistluste käik, tulemuste arvestamine
5.1. Võistluste käik vastavalt EMV veoautokrossi 2007. aasta üldjuhendile.
5.2. Tulemused: paremusjärjestus selgitatakse EMV punktide põhjal, mis on kogutud Lääne-Viru meistrivõistlustena arvesse minevatelt etappidelt. Punktide võrdsusel võrreldakse kõrgemaid kohti, nende võrdsuse korral saab kõrgema koha võistleja, kes oli kõrgemal kohal viimasel etapil.
5.3. Veobagidel peetakse ühist arvestust väljavõttena EMV kahest punktitabelist: veobagid GAZ 51 ja veobagid GAZ 53. Punktide võrdsusel võrreldakse kõrgemaid kohti, nende võrdsuse korral saab kõrgema koha veobagil GAZ 51 võistelnud võistleja; kui kõik näitajad on võrdselt klassi siseselt, saab kõrgema koha viimasel etapil kõrgemal kohal olnud võistleja.

6. Autasustamine
6.1. Igas masinaklassis autasustatakse kokkuvõtte kolme paremat medalitega ja võimaluse korral sponsorite eriauhindadega.
6.2. Autasustamine toimub viimase etapi võistluspaigas.